Papersnake/gushiwen huggingface dataset:
送刘秀才往东洛
齐己（唐代）

羡子去东周，行行非旅游。烟霄有兄弟，事业尽曹刘。

洛水清奔夏，嵩云白入秋。来年遂鹏化，一举上瀛洲。
风流子
葛立方（宋代）

夜半春阳启，东风峭、犹带去年寒。叹榆塞战尘，玉关烟燧，壮心耿耿，青鬓斑斑。又还是，一年头上到，日月信跳丸。看门帖绘鸡，历颁金凤，酒浮柏叶，人颂椒盘。

幽园。春信近，帘栊静、小宴取次追欢。聊□水沈烟袅，清唱声闲。况良辰渐有，梅舒琼蕊，柳摇金缕，巧缀新幡。莫惜醉吟亲侧，衣曳荆兰。
八月十二夜至十六夜皆无月赋诗三首 其三
赵蕃（宋代）

已失连宵望，犹馀此夕谋。疏明时递见，暗淡幸空休。

无复丹梯意，居然四壁幽。有怀千万种，都付一搔头。
夜访伯远偶题长句
周紫芝（宋代）

夜携桃竹上山枝，来叩徐侯种菊篱。怜我风霜犹短褐，喜君人菊是长离。

酣歌强对老来酒，忍泪重听乱后诗。一笑相逢真我辈，此情慎勿遣儿知。
临江仙·午夜金乌从海底
牧常晁（元代）

午夜金乌从海底，丑初渐出扶桑。大明东向属三阳。韶华春满桑，无地不生光。直驾河车朝帝阙，泥丸宫饮琼浆。华池神水灌中黄。婴儿未就母，地久更天长。
藏李氏拙斋
成廷圭（元代）

李君抱朴深居处，曲几匡床事事幽。三穴有谋怜狡兔，一巢无计笑痴鸠。

白云生满溪前面，黄叶飞来屋上头。应是此中藏大巧，凤楼十二要添修。
次韵杨先辈古调
方岳（宋代）

陌上有荡子，金鞍飞华鞯。
闺中有思妇，玉指调悲弦。
当时两相得，误作容易看。
那知新婚别，负此如花颜。
妾身如秋叶，君意如春烟。
恨妾不恨君，劝君长加餐。
于飞者双燕，人独胡不然。
悲哉结交行，难语之时贤。
一叶落
薛能（唐代）

轻叶独悠悠，天高片影流。随风来此地，何树落先秋。

变色黄应近，辞林绿尚稠。无双浮水面，孤绝落关头。

乍减诚难觉，将凋势未休。客心空自比，谁肯问新愁。
偈颂二十一首
释坚璧（宋代）

日月如弹丸，顽心似坚石。
坚石不可融，弹丸易跳掷。
始见踏青不，相将年又极。
谁将后夜霜，换我双鬓黑。
有个不老方，诸人识不识。
应製赋射弓诗
杨亿（宋代）

水涨方塘绿，花开禁籞红。
同瞻万乘主，亲御六钧弓。
曲应驺虞节，春回太皡功。
还须殪大兕，何祇落惊鸿。
一箭天山定，三边虎穴空。
浔陽射蛟者，宁与此时同。
入华山访隐者经仙人石坛
李益（唐代）

三考四岳下，官曹少休沐。
久负青山诺，今还获所欲。
尝闻玉清青，金简受玄箓。
夙驾升天行，云游恣霞宿。
平明矫轻策，扪石入空曲。
仙人古石坛，苔绕青瑶局。
阳桂凌烟紫，阴罗冒水绿。
隔世闻丹经，悬泉注明玉。
前惊羽人会，白日天居肃。
问我将致辞，笑之自相目。
竦身云遂起，仰见双白鹄。
堕其一纸书，文字类鸟足。
视之了不识，三返又三复。
归来问方士，举世莫解读。
何必若蜉蝣，然后为跼促。
鄙哉宦游子，身志俱降辱。
再往不及期，劳歌叩山木。
古别离
黄衷（明代）

恻恻复恻恻，送君远行役。携手出潼关，何时渡沙碛。

沙碛路绵绵，胡尘昼暗天。莫辞频劝酒，动是几经年。

经年叹驰骛，虏地无芳树。野旷似连云，云深日如暮。

日暮气转寒，长驱袭可汗。壮夫多远思，龙剑勿轻看。
江上对酒二首
白居易（唐代）

酒助疏顽性，琴资缓慢情。有慵将送老，无智可劳生。

忽忽忘机坐，伥伥任运行。家乡安处是，那独在神京。

久贮沧浪意，初辞桎梏身。昏昏常带酒，默默不应人。

坐稳便箕踞，眠多爱欠伸。客来存礼数，始著白纶巾。
采桑子 查伊璜两度出家姬作剧
曹溶（明代）

解曳贪著吴宫锦，花族双靴。山画长蛾。待诉衷情隔绛河。

新词填就勤分付，众里惊波。道字偏讹。惹得周郎顾转多。
和次道大庆殿上元迎驾
司马光（宋代）

凤律年华到尚新，九重气象已成春。
晚云低拂羽林仗，宿雨先清紫陌尘。
玉殿鸣鞘传警跸，彤庭委佩集簪绅。
阙前无复鱼龙戏，自有驭谣亿万人。
点绛唇·冰勒轻颸
苏庠（宋代）

冰勒轻颸，绿痕初涨回塘水。柳洲烟际。白鹭翘沙嘴。箬笠青蓑，未减貂蝉贵。云涛里。醉眠篷底。不属人间世。
金陵杂兴二百首
苏泂（宋代）

忆杀当年刘改之，风流曾赋秣陵诗。
如今白骨埋青草，百咏何因尔得知。
再作答徐天隐
黄庭坚（宋代）

建德真乐国，万里渺中州。
除荡俗氛尽，心如九天秋。
满船载明月，乃可与同游。
平生期斯人，共挟风雅輈。
定知诗客来，夜虹贯斗牛。
执斧修月轮，链石补天陬。
破的千古下，乃可泣曹刘。
危柱鸣哀筝，知音初见求。
成功在漏刻，尧舜去共吺。
收此文章戏，往作活国谋。
开纳倾万方，皇极运九畴。
闭奸有要道，新旧随才收。
次宋正纪见寄之作
郭印（宋代）

薄禄谩婆娑，朝家事正多。
天昏云障日，风劲叶辞柯。
黔首难堪命，苍穹尚荐瘥。
中原戎马盛，壮士敢谁何。
清明日送韦侍御贬虔州
白居易（唐代）

寂寞清明日，萧条司马家。留饧和冷粥，出火煮新茶。

欲别能无酒，相留亦有花。南迁更何处，此地已天涯。
玉楼春·华堂帘幕飘香雾
周端臣（宋代）

华堂帘幕飘香雾。一搦楚腰轻束素。翩跹舞态燕还鹭，绰约妆容花尽妒。樽前谩咏高唐赋，巫峡云深留不住。重来花畔倚阑干，愁满阑干无倚处。
渔家傲·谁识王三能买卖
王哲（金朝）

谁识王三能买卖。道心坚处难为退。每把三关频顶戴。频顶戴。擘开世纲居尘外。害得风来风得＊。今朝钱觅人休怪。占得逍遥真自在。真自在。携云却赴蓬莱会。
行路难三首
柳宗元（唐代）

君不见夸父逐日窥虞渊，跳踉北海超昆仑。
披霄决汉出沆漭，瞥裂左右遗星辰。
须臾力尽道渴死 ，狐鼠蜂蚁争噬吞。
北方竫人长九寸，开口抵掌更笑喧。
啾啾饮食滴与粒，生死亦足终天年。
睢盱大志小成遂，坐使儿女相悲怜。

虞衡斤斧罗千山，工命采斫杙与椽。
深林土剪十取一，百牛连鞅摧双辕。
万围千寻妨道路，东西蹶倒山火焚。
遗余毫末不见保，躏跞石间 壑何当存。
群材未成质已夭，突兀硣豁空岩峦。
柏梁天灾武库火，匠石狼顾相愁冤。
君不见南山栋梁益稀少，爱材养育谁复论。

飞雪断道冰成梁，侯家炽炭雕玉房。
蟠龙吐耀虎喙张，熊蹲豹踯争低昂。
攒峦丛崿射朱光，丹霞翠雾飘奇香。
美人四向廻明珰，雪山冰谷晞太阳。
星躔奔走不得止，奄忽双燕栖虹梁。
风台露榭生光饰，死灰弃置参与商。
盛时一去贵反贱，桃笙葵扇安可当。
胡侍御赠皮裘
李时勉（明代）

新制轻衣直一金，能将遗我及冬深。谁怜薄命艰危日，独有平生故旧心。

夜榻厌灯堪起坐，风檐欺冷可行吟。长歌为感禘袍意，岂效钟仪奏楚音。
天净沙 其三 掬水月在手
杨慎（明代）

桂花影里金波。瑶池倒映银河。玉臂清辉无那。纤纤摊破。

分明掌上嫦娥。
游洛川初出厚载门
邵雍（宋代）

初出都门外，西南指洛陬。
山川开远意，天地挂双眸。
村落桑榆晚，田家禾黍秋。
民间有此乐，何必待封侯。
送韩德夫绣衣南还天长展墓
朱诚泳（明代）

泣血三年眼欲枯，邈绵宁忍忘中都。輶车带月过金陡，清节凝中照玉壶。

官道好山随去马，故园宰树惨啼乌。昼游况是人生愿，料得心情异二苏。
嘲王历阳不肯饮酒
李白（唐代）

地白风色寒，雪花大如手。
笑杀陶渊明，不饮杯中酒。
浪抚一张琴，虚栽五株柳。
空负头上巾，吾于尔何有。
别岳州
项安世（宋代）

五更鼍鼓忽逢逢，舟子闻晴上北江。
推枕一兵辞画戟，开门三骑到篷窗。
鹿鸣厚意陈箱篚，伐木深情缀酒腔。
小雅风流千古在，飞吟亭下此心降。
次韵王正仲蒲传正二月十五日奉祠高禖二首
苏颂（宋代）

视草名臣奉汉祠，祝禖才胜长卿迟。
诗成雅类占宜芾，乐阕欣同梦射罴。
宫殿疑仪临百子，神明歆德荐三厘。
凌晨拜胙归天阙，杲日煌煌照上枝。
山隐斋楼居偶成
赵汝记（宋代）

近屋新篁已作业，山光稍远眼蒙蒙。
何如乞取仙源水，尘垢俱消洗涤中。
次韵梅花
方岳（宋代）

岁晚何人肯卜邻，梅於我辈最情亲。
两山尽是经行处，一雪不知多少春。
先后花随人意思，横斜枝写月精神。
寒香嚼得成诗句，落纸云烟行草真。
仲红池塘荷盖方密有四五朵花
程公许（宋代）

公暇羽衣凭水槛，渐多翠盖倚红妆。想应三伏怯袢热，待到仲红吐艳香。

藻涧鱼跳晴景眩，树阴蝉嘒晚风凉。意行偶与欣佳会，门外催科正自忙。
晚眺 其一
王冕（元代）

密树连江暗，残阳隔浦明。
不知秦塞远，殊觉楚天平。
故国人何在？荒城鸟乱鸣。
徘徊吟未已，搔首忽伤神。
寄周繇求人参
段成式（唐代）

少赋令才犹强作，众医多识不能呼。

九茎仙草真难得，五叶灵根许惠无。
以人参遗段成式
周繇（唐代）

人形上品传方志，我得真英自紫团。

惭非叔子空持药，更请伯言审细看。
雪霁得风径过高邮
柳贯（元代）

乘舟得顺风，如鸟新插羽。甓湖五十里，浪破雪花舞。

不知岸势五，欻觉帆力举。却望烟中竿，参差数家聚。

高沙旧游处，酒贱鱼可煮。伸眉一笑粲，对面九疑阻。

得非龙爱珠，逞俊挟双橹。意令明月胎，光燄閟不吐。

我诗初未工，聊用相媚妩。后朝妙高台，呼云作吴语。
都市月下逢吴伯言
李龏（金朝）

水亭山寺二年吟，月下相逢辨语音。无限春愁莫相问，一年不见一年深。
偈颂一百零二首
释慧远（宋代）

云外千峰秀，目前双涧清。
若作如是会，永劫受沉沦。
送盛朝用读书方山
童佩（明代）

灵巘华阳并，松杉远世氛。药多前代草，香是隔山云。

花气惟春识，书声只鹤闻。传经君独往，弟子候河汾。
念奴娇·雨肥红绽
佚名（宋代）

雨肥红绽，把芳心轻吐，香喷清绝。日暮天寒，独自倚修竹，冰清玉洁。待得春来，百花若见，掩面应羞杀。当风抵雨，犯寒则怕吹霎。潇潇爱出墙东，途中遥望，已慰人心渴。斗压阑干，人面共花面，难分优劣。嚼蕊寻香，凌波微步，雪沁吴绫袜。玉纤折了，殢人须要斜插。
琴曲歌辞。越裳操
韩愈（唐代）

雨之施，物以孳。我何意于彼为？自周之先，其艰其勤。

以有疆宇，私我后人。我祖在上，四方在下。

厥临孔威，敢戏以侮。孰荒于门，孰治于田。四海既均，

越裳是臣。
天仙子·柳色披衫金缕凤
和凝（五代）

柳色披衫金缕凤，纤手轻拈红豆弄，翠蛾双敛正含情。桃花洞，瑶台梦，一片春愁谁与共？
暇日游逍遥台睹南华塑像独置一榻旁无侍卫前
苏颂（宋代）

忆昔初读南华篇，但爱闳辨如川源。
沉酣渐得见真理，驰骛造化游胚浑。
潜心四纪不知倦，间日讲解时寻温。
其言无端极放肆，大抵顺物尤连犿。
六经高深如韫椟，百氏蔽偏迷蹢阍。
伯阳语道最渊邃，中士尚或疑亡存。
竺乾权实信广大，妙用不出我藩垣。
伟兹三篇粹精奥，推本一化开幽{左亻右上民下日}。
反覆孝慈去愿誉，胎育仁义除诈谖。
情类相亲自才德，踶跂不立存朴惇。
寓言本为大方设，吊诡难与常人论。
祖尚玄虚灭理学，乖背宗旨由后昆。
遂矜放旷为任达，由此道真流亡反。
自非通识造闳远，安能超悟还淳元。
大钧斡旋本何有，相禅以种纷无垠。
载其形声直喑醷，感彼气类相嬗媛。
死生之辨在旦夜，梦觉之异分形魂。
神奇臭腐互美恶，蜩甲蛇蜕奚代迍。
卵胎无以易生种，风化自尔成虫蜫。
出入于机泯无际，始卒若环焉可扪。
芒乎万致始同体，明以一指弥滋繁。
异则肝胆为楚越，同则萧竹犹枅圈。
真宰难以眹迹见，灵台莫由形器援。
何者非彼何者是，孰为亲爱孰为怨。
六凿相攘有利害，两溢类妄成闹喧。
至细不必陋蛮触，倪大恶用惊鹏鲲。
天机所动体各适，足行岂异唾者喷。
外物既重内固拙，瓦注则巧金乃{左歹右上民下日}。
物之傥来莫御止，心所希跂俄屯{左上民右攵下月}。
有疾无用亢豚免，其迹已陈刍狗燔。
全生难恃社之栎，移是不定腊者{左月右昆}。
逢真令尹魄栩栩，恍丑全人脰肩肩。
因知祸福相倚伏，故于得失无螴蜳。
惟能胆阕以生白，是乃孰耰而厌飧。
道非处服无不在，人以德性为之原。
有情有信非可致，一满一虚常不腾。
九年大妙得之野，参寥疑始传诸孙。
豨韦以之挈天地，堪坯以之袭昆仑。
明此南乡唐尧帝，明此处下素王尊。
众人逐物但役役，一曲自守常暖暖。
修躬明污躬则殆，饰智矜愚智弥惛。
单豹治里外逢害，张毅修襮中成殟。
退不为宾颍阳乐，荡而伤性喣水踆。
二子高节去孤竹，三闾独清浮湘沅。
弃世终亦馁薇蕨，行吟徒自悲兰荪。
彼为礼义矫末俗，犹以佩玉趋櫜鞬。
将明是非崇世论，何异狐白资绁袢。
礼义治则忠信薄，是非著则名实翻。
尚贤贵德下滋伪，信赏明罚民尤冤。
宋荣犹然在讥世，其于毁誉方汶汶。
列子待风乃轻举，岂若御辩常掀掀。
至人达观齐物我，直往上古惟愚芚。
内通耳目外心智，旁挟日月超乾坤。
安时处顺任天倪，抱德炀和遗世喧。
悗乎忘言喙鸣合，窅尔自静鲵桓潘。
养生之主悟文惠，治气其勇过孟贲。
形形不形睨初始，物物不物邻羲轩。
得计弃智任鱼蚁，劳形怵心嗟虎猿。
呼我牛马谁毁誉，梦为鱼鸟还潜翻。
其穷不屑涸辙鲋，其高乃况南方鵷。
方其息死乐枯髑，亦既恬生慕孤豚。
尝闻藏言乃笑杖，既是偃室聊歌盆。
畏龙不羡宋人乘，睹鹊自感雕陵樊。
广莫将植拥肿木，江湖可浮瓠落樽。
不将不迎随物化，一龙一蛇更蛰蜿。
以道泛观未切著，得时而行或曲卷。
皇王上下惟变适，周鲁舟车殊运奔。
顾指不为天下化，排进靡使人心偾。
人于应问见影响，物被生杀通凄暖。
赏罚九变得其序，泽流万世非吾恩。
相{左上姊去女右上次下韭}乃合儒与墨，小辨岂数衍与髠。
河伯不逢海若语，岂知至道无穷门。
云将未得鸿蒙问，乌睹生物复其根。
神而化之不蘁立，未之尽者能诲啍。
长波所荡满今古，异代相应犹篪埙。
喟予所稟实樗散，作器自愧非玙璠。
逢辰偶得仕通籍，徼倖当与游西昆。
材力未足胜螽股，取舍徒思择熊蹯。
行年六十粗知化，藏经十二无能繙。
平时有志在寥廓，遇事无意从缗昏。
撄而后宁亘岁月，老之将至忘寒暄。
盱盱未免囿於物，扰扰不异风中幡。
昨从京辇絓丹笔，复得淮壤乘朱轓。
偶逢乐岁少休息，历览士俗因周爰。
提封乃是昔仁里，访古时复登平邍。
城中蝶巷接蓬头，郊外鱼台连漆园。
悠然清风隔千载，独有遗像当高墦。
山川世异改城郭，岁时人罕羞苹蘩。
先生县解出无有，后世景仰空擎拳。
大布{外广里契大换糸}履生弗饰，岂蕲朽壤衣如{满氵换王}。
乌鸢蝼蚁死不避，安用丘墟祀有膰。
虚堂虽异生存处，操趣犹令贪薄敦。
我怀方外想音采，坐视券内殴冥烦。
曳涂窃企濮水钓，投犗更思东海蹲。
子葵虽未得其道，意而固愿游其藩。
圣人之书议者扁，妙斲之质良在忧。
空遗糟魄宁咀味，纵有履迹焉投跟。
何当一发鸡瓮覆，因而更焚驹项辕。
天光内照宇自泰，人益不累中无闷。
云谁嗣响可晤语，至理竟亦归无言。
尝拉寿居仁访青山性老是日小舟抗断港进退不
释宝昙（宋代）

只知春在浴凫行，杯水才堪一芥航。
拊髀最宜歌欸乃，倚舷唯芥梦悠飏。
已愁落日低千嶂，欻见清风閟一堂。
抵掌剧谈吾浪语，君如网目有条纲。
送潘景升北游八首 其六
梅守箕（明代）

高鹜远眄，至彼朔方。烟尘野合，关塞悠长。接流浣海，托邻毡乡。

悲笳夜呼，春草旦黄。坚冰蔽道，车顿马伤。言念君子，忧思不忘。
山有扶苏
佚名（先秦）

山有扶苏，隰有荷华。不见子都，乃见狂且。
山有桥松，隰有游龙。不见子充，乃见狡童。
舟泊京口作
戴鉴（清代）

荻花摇落见苍烟，渺渺江流接楚天。独鸟飞沈秋草外，乱山青楚戍楼前。

潮通泽国寒生月，风飐樯镫夜泊船。沙际渔歌兼牧笛，中宵䀨起水窗眠。
题支山南峰僧
皮日休（唐代）

云侵坏衲重隈肩，不下南峰不记年。池里群鱼曾受戒，

林间孤鹤欲参禅。鸡头竹上开危径，鸭脚花中擿废泉。

无限吴都堪赏事，何如来此看师眠。
臞庵五首
何偁（宋代）

沙暖鸳鸯困，江寒翡翠愁。
红莲秋的历，短櫂晚夷犹。
处世长无累，端居百不忧。
时时明月下，横备倒骑牛。
送族孙必进赴配所诫言 其一
湛若水（明代）

诫尔出门去，门外有瞿塘。吾心有坦途，吾心有康庄。
拌毫笔
李石（宋代）

管城无别派，毛族竞分支。
公子兔三穴，大夫羊五皮。
端能开句眼，未肯画愁眉。
若问结绳祖，先从六画推。
甘罗
宋无（元代）

函谷关中富列侯，黄童亦僭上卿谋。此时园绮犹年少，甘隐商山到白头。
清明日侍亲舆游海云寺四首
程公许（宋代）

琴鹤清风久寂寥，谷居忠愤绚银钩。
龛中片石费锥鉴，还为两翁须点头。
少年游 壬寅端午柬李蒲汀二阕 其一
夏言（明代）

蒲泛金觞，黍包玉粒，节序又端阳。草阁临流，龙舟竞渡，几度梦江乡。

却笑衰翁长卧病，犹自恋朝行。经国无能，君恩未许，终日费思量。
春日郊外
苏籀（宋代）

葱路桃溪浩莽春，彤甍栱桷曜芳晨。
衣如方士客閒剧，园号仪同势绝伦。
梓幄桂旂端解赋，橘藩筱坞孰为邻。
畦畦姜芋葵荽蓼，物物蕃滋辅主人。
寄叶道人
陆游（宋代）

白首不堪忧患缠，要将乐事饯流年。
寻山犹费几两屐，贮酒真须百斛船。
若信王侯等蝼蚁，可因富贵失神仙？惊人亦莫摩铜狄，泰华松风足昼眠。
次蒲心泉韵
释善珍（宋代）

京华厌尘土，借屋瞰湖边。
驴蹇驮诗笈，鸥闲傍酒船。
啼鹃残月晓，细雨落花天。
何日东林伴，同修莲社缘。
诗偈 其八十九
庞蕴（唐代）

佛教本无妄，句句须论实。尅己饶益他，俗所谓阴骘。

遮莫是天王，饶君宰相侄。世间有贵贱，业力还同一。

语汝富贵人，贫儿莫欺屈。习重业力成，翻覆难得出。
丘中有一士二首
白居易（唐代）

丘中有一士，不知其姓名。面色不忧苦，血气常和平。

每选隙地居，不蹋要路行。举动无尤悔，物莫与之争。

藜藿不充肠，布褐不蔽形。终岁守穷饿，而无嗟叹声。

岂是爱贫贱，深知时俗情。勿矜罗弋巧，鸾鹤在冥冥。
端孺籴米龙川得粳糯数十斛
唐庚（宋代）

倒拔孤舟入瘴烟，归来百斛泻丰年。炊香未数神江白，酿滑偏宜佛迹泉。

饱去定知频梦与，醉中何至便妨禅。凭君为比长安米，看直公车牍几千。
次韵酬子渊学士灯夕不出闻诸公继有游赏
韩琦（宋代）

繁声沉夕籁，香烛竞春葩。玉射楼前雪，雪惊陌上车。

月闲花院掩，风软酒帘斜。莫驻城南骑，游人自有家。
集寿僧房饯少司成汪先生之南京和席间韵 其二
严嵩（明代）

君去扁舟碧水阴，古兰幽杜蔼芳襟。移榻野鸥陪宴坐，开尊江月照离心。

春莺自解迁乔木，海鹤谁应别故岑。怅忆先朝供奉日，西清钟漏隔花深。
经旧游
释行海（宋代）

望望东西草色新，杖藜曾逐少年身。
风烟半是亲题处，泉石多非旧主人。
黄鸟有情频唤侣，野花无语自伤春。
闲心一片闲如水，心管悠悠陌上尘。
捧檄家山
史卫卿（宋代）

閒居愧未能，淮幕冷于冰。家檄官无俸，山吟客有僧。

池荒眠鹭石，树折饮猿藤。寥落谁相问，孤明雨夜灯。
题方方壶遥山古木图为桂元芳赋
成廷圭（元代）

千年老蛟方蜕骨，蹇偃长身擘厓出。山樵熟视不敢近，似有雷霆护神物。

仙人来自方壶山，何以写此留人间。樛枝风动铁交屈，苍皮雨溜苔斓斑。

芗溪先生读书处，对面高标起烟雾。会将用汝作灵槎，八月因之上天去。
西江月
吴儆（宋代）

竹里全无暑气，溪边长有清风。荷花落日照酣红。雨过遥山翠重。老作宫祠散汉，本来田舍村翁。腰缠三万禄千钟。也是一场春梦。
次韵德升颐轩诗五首 其二
葛胜仲（宋代）

辘轳声到读书帷，草解招凉暑气迟。净扫竹轩人不到，戍楼哀角又空吹。
喜杨琴隐至
张至龙（宋代）

世涂多不平，择地度吾生。
风静花迟落，云移月倒行。
自抄闲作改，客借古琴评。
凡事虚空里，何劳苦著情。
荔枝岩
刘克庄（宋代）

异境閟神奇，一罅通深阻。
呀然张蟾吻，光怪腹中贮。
始来尚觌面，稍进但聆语。
回头失尘世，束緼行里所。
石房容十客，石柱径丈许。
眠獒若将吠，坠果疑可咀。
平生闻化城，今见玉楼橹。
陟高既趫捷，循狭或伛偻。
忽逢路穷处，浅浪隔洲渚。
心知仙圣居，欲到无飞羽。
向非薪烛力，往返何异瞽。
重游傥未卜，聊向诗中睹。
蓬莱山观海
陈广宁（清代）

忽讶乾坤一气浮，双丸终古浸洪流。此身直欲穷三岛，是外犹洪有九州。

盘折好循仙掌露，微茫难认大洋舟。诸山罗立如儿辈，我独携筇最上头。
白兴州浮嘉陵还益昌
孙应时（宋代）

夜促清觞醉武兴，晓飞轻舸下鼓陵。
平生海上渔樵子，此日天鼓云水僧。
万里身心萦老母，一年书札负交朋。
秋风已定蓴鲈约，俛仰兹游记昔曾。
壬午杂诗 其四
杨冠卿（宋代）

关内攻城战，淮东却敌兵。败亡初妄作，狼狈坐虚名。

贼势虽亡命，君心实好生。不知他日事，谁筑受降城。
乳燕飞（次岳总干韵）
黄机（宋代）

击碎珊瑚树。为留春、怕春欲去，驶如风雨。春不留兮君休问，付驶流莺自语。但莫赋、绿波南浦。世上功名花梢露。政何如、一笑翻金缕。系白日，莫教暮。

苍头引马城西路。趁池亭、荻芽尚短，梅心未苦。小雨欲晴晴不定，漠漠云飞轻絮。算行乐、春来几度。鞭影不摇鞍小据。过横塘、试把前山数。双白鹭，忽飞去。
天申节望阙口号
喻良能（宋代）

日永凉生殿阁风，需云宴衎庆流虹。
明良叶德千龄遇，臣妾倾心万国同。
葵影缓随羲驭转，榴花高映御袍红。
西逾葱岭东辽海，长属尧封禹贡中。
读成季近诗慨然有怀诸人 其二
韩淲（宋代）

因君却数旧过从，南北东西路亦通。孟达宣城何澹泊，樟丘斯远更丰融。
和三槐老师玉关人老诗四首 其一
何吾驺（明代）

长城窟，桑乾水。跨马斩楼兰，长风几万里。头须白尽寸心丹，夜夜剑光摇汉紫。
中秋夕寄平甫诸弟
王安石（宋代）

浮云吹尽数秋毫，爚爚金波满满醪。
千里得君诗挑战，夜坛谁敢将风骚。
次韵柬李希膺
胡仲弓（宋代）

相逢一笑便忘怀，鼠量难法三百杯。
幕府清閒无檄至，邮筒络绎有诗来。
分朋尽屏牛僧孺，取女亲逢羊角哀。
满眼莺花良不恶，春风吹上越王台。
宿西兴渡作
林希逸（宋代）

古寺鸣钟罢，高林宿鸟忙。竹明风弄影，荷净露生香。

月到中天小，星过野水长。江村人寂寂，败叶响银床。
凤鸣洞祈雨三绝 其三
张侃（宋代）

六月官河已断流，农家无水荫田畴。我来欲问姑求雨，要胜常年望有秋。
种菊
史铸（宋代）

春初种菊助盘蔬，益气轻身载旧图。
终藉九秋扶正色，芳时偷得醉工夫。
五君咏 其四
王东槐（清代）

比部千里足，低首受羁控。才高心能下，神敛鉴益洞。

泾渭自清浊，蕉鹿何梦梦。闲归看竹轩，独对月吟弄。
西津渡
宋伯仁（宋代）

掀天雪浪镇三边，亿万王师未必然。
可惜大江如旧日，苦无人着祖生鞭。
和胡仲方摄县喜雨三首
释宝昙（宋代）

罢琴听我一言田，民物如苗吏草然。
中有丰年无限意，何须矫首问云天。
石城金谷
虚中（唐代）

晋祚一倾摧，骄奢去不回。只应荆棘地，犹作绮罗灰。

狐兔闲生长，樵苏静往来。踟蹰意无尽，寒日又西颓。
赠君谋父子
郑燮（清代）

多读古书开眼界，少管闲事养精神。
过眼寸阴求日益，关心万精祝年丰。
阶下青松留玉节，夜来风雨作秋声。
删繁就简三秋树，领异标新二月花。
和曾吉父酬郑顾道韵
王洋（宋代）

古涧久无轩冕梦，茶山参遍古今诗。
江湖风月闲天地，不爱牙旗爱酒旗。
山下
宋伯仁（宋代）

山下六七里，山前八九家。
家家清到骨，只卖水仙花。
武山十四境 其一 武姥冈
刘崧（元代）

一自飞仙去，迢遥白云上。岁岁春风来，满山青草长。
偈六十九首
释道宁（宋代）

子只见风清月白，焉知洞里花香。
曾看江上弄潮人，未闻爱水嫌波浪。
眼儿媚
刘学箕（宋代）

十年不见柳腰肢。契阔几何时。天遥地远，秋悲春恨，只在双眉。

雁声今夜楼西畔，情愫渺难期。杏花风景，梧桐夜月，都是相思。
寄严州陆使君
释居简（宋代）

新棠阴接旧棠阴，独向千峰榭上吟。厚俗工夫聊变雅，无弦音响付知心。

云开老兔才飞上，尘避灵犀不敢侵。老钓矶前清可镜，星星应未点华簪。
东掖四绝句·隔尘亭
石象之（宋代）

山椒亭榭适徘徊，病膜烦襟斗顿开。
若有尘埃何处隔，此中自是少尘埃。
卜居
江以达（明代）

白水青山此卜居，水光山色澹幽虚。
门前亦种先生柳，地僻能来长者车。
日落儿童随杖履，夜深松月上琴书。
偶因消渴文园是，浪得虚名谷口如。
病中散步六绝
岳珂（宋代）

平头奴子初茸鹿，利口啬夫双部蛙。
二物何关人静噪，不妨卧听步随车。
偈颂三首
释先（宋代）

十二月初一，岁事将周毕。
腊月火烧山，旱雷轰霹雳。
瞌睡师僧惊觉来，三九依前二十七。
寄李简夫宫使五首
苏泂（宋代）

觅得骊龙颔下珠，几年参请遍江湖。
只今同味仍同病，惟有亲朋李简夫。
减字木兰花（安人生日）
张纲（宋代）

思堂醇酎。满酌金杯争献寿。记取年时。头白成双唱旧词。

莫言秋晚。五日小春黄菊绽。折一枝来。纶诰金花要并开。
次韵酬昌叔羁旅之作
王安石（宋代）

君方困旅食，予亦误朝簪。
自索东方米，谁多季子金，高门万马散，穷巷一灯深。
客主竟何事，萧条梁父吟。
久雨新霁蚤过松竹道院复以雨归因用汪彦章一
杨冠卿（宋代）

一春略无十日晴，灶前濈濈蛙黾生。
晨兴登视云霁平，揽衣出门聊意行。
东风吹拂酒面醒，花光掠我双眼明。
举头还听鸠妇鸣，归来有酒愁独倾。
镜心词为江开作
姚燮（清代）

天上月如镜，人间镜如月。持镜来照心，心月无圆阙。

心月如镜皎，不照光亦渟。返照见妾面，对照见郎情。

镜有千年辉，人无百年好。持辉励妾面，可以驻颜老。
采桑子 见《词综补》
吴规臣（清代）

昨宵星月今宵雨，首似春蓬。心似秋虫。毕竟情怀那样同。

小楼似闭愁无那，才听疏钟。又听征鸿。莫道吴侬不懊恼。
良遂见麻谷赞
释智愚（宋代）

闭户复携锄，云深路更迂。须知形影外，肝胆向人输。
器远寄近诗季章兄弟唱和蟆颐江梅术皆其所也因题二绝寄答盖曹李同榜 其二
韩淲（宋代）

三人唱第记曾看，往事流云话亦难。蜀道有诗犹寄我，才情何不溺儒冠。
留别吴翁晋孙燕诒及诸同志君子
邓云霄（明代）

对酒悲歌赋式微，行行重叹故交稀。离弦一奏天应老，别鹤三声叶尽飞。

怀抱何人常按剑？路岐怜汝独沾衣。山中生事如相问，夜雨秋风长蕨薇。
资圣寺
楼钥（宋代）

野溪清浅度危桥，径策枯筇上紫霄。
晓雾暗蒸山寺雨，松风深隐海门潮。
浮杯水涨人何在，洗钵池清意已消。
又上乐亭基上望，云山万里更逍遥。
再次赠张学录韵十诗 其八
陈造（宋代）

冷官冷如冰，糊口仅廪稍。藜藿得好客，欠馀不拟较。
挽湔江令何公
史尧弼（宋代）

家山岷山第一流，世收科级万人头。
同时看接才华盛，大梦真成顷刻休。
尚忆依莲王俭逸，空传治县次公优。
茫茫蝼蚁王侯尽，六六峰前汗漫游。
赠张隐君（时隐君留张南村家）
许观（明代）

漫披华什咀余甘，欲报琼瑶愧不堪。
一自返舟<巾邑>后，几回飞梦石湖南。
莺花敢续迎春句，灯火空陪入夜酣。
茶气拂帘清簟午，想应宾主正高谈。
携手升玉阶
林希逸（宋代）

甃玉成阶戺，天颜去几层。弹冠酬素愿，携手尽同升。

得侣欣交臂，伊谁恨折肱。龙墀看密迩，鹓武接飞腾。

已庆天街肃，行须揆路登。朝回花底散，袖满御香凝。
正月二日雪
张蕴（宋代）

雨送冬雷了，如篵堕晓晴。
萦盈溪树色，骚杀纸窗声。
着瓦消还易，因风冻不成。
纷纷门外屦，犹自贺元正。
法曲献仙音 敬次大人题管夫人大士画像韵
钱瑗（清代）

著墨句衣，吮毫添晕，腕底香留千古。竹里行吟，月中窥影，愁心千伊知否。

竖一指、谈禅也，天花堕如絮。

恨难数。更谁怜、梦尘醒后，多少事、赢得几声才女。

莫再钟情根，愿来生、重转西土。满眼青莲，是鸥波、曾共游处。

悔身无双翼，去伴听经鹦鹉。
送尚抱灌往闽南采诗
林鸿（明代）

予生草泽閒，鼓腹歌唐虞。奈何际板荡，奋剑当前驱。

千金酬壮士，白璧买良姝。放浪裘马门，嗜酒纵樗蒱。

市朝既变更，部曲归里闾。三十始读书，谬为章句儒。

闭门谢宾从，穷巷生寒芜。南山既啸傲，击节聊自娱。

故人西北来，将归沧海隅。自言河岳英，以俟观风车。

忽忽仆马疲，寥寥岁云徂。积雪照天地，严冰寒江湖。

祖席临东门，欲发仍踌躇。赠之五云章，饮以双玉壶。
次韵杨久中将试进士
韦骧（宋代）

双扉尽日关，旧观恍然还。进士将纷集，经生且暂閒。

较材归俊杰，兀坐属疏顽。远想驹空谷，移文愧北山。
成都遨乐诗二十一首 其十 开西园
田况（宋代）

春山寒食节，夜雨昼晴天。日气薰花色，韵光遍锦川。

临流飞凿落，倚榭立鞦韆。槛外游人满，林间饮帐鲜。

众音方杂遝，馀景更留连。座客无辞醉，芳菲又一年。
闲咏
陆游（宋代）

久入春农社，新腰老衲包。
纸裁微放矮，砚斫正须（左幽右页）。
髯簿能为祟，方兄任绝交。
吾诗无杰句，聊复当谈嘲。
丈人观
张俞（宋代）

精气腾井络，下临群岳尊。
元真戴天坐，执印朝轩辕。
言归
郭祥正（宋代）

休欤归乎，何为而言哉。予七龄而孤兮，托慈育以苟生。

捉手以笔兮，口授以经。绪先子之素训兮，夜未央而丁宁。

既束发以就学兮，入必问其与游。闻道之进兮，曰使我以忘忧。

课蚕而织兮，纫衣以先汝。使弗坠业兮，我劳而汝处。

慨薄德之眇末兮，今愈壮而不扬。吾母耄兮，恋故乡。

虽得邑而禄兮，曾寤寐之弗遑。与音问之吉兮，孰若朝夕而在傍。

谁絷予足兮，眷白云之徜徉。还印绶于有司兮，贤守足以往诉。

将俟代而返兮，念岁月之云暮。休欤归乎，春山崺崺，春水瀰瀰，春蒲濯濯，春鱼尾尾。

吾亲在前，吾子在后，饮甘涤洁，以介眉寿。
次韵楚客
方岳（宋代）

戍角吹将短鬓华，此情付与酒生涯。
两淮无事山如画，九日明朝菊未花。
有客敲门缘问事，无田负郭却思家。
雁来不带江南信，带得新愁落晚沙。
晓登灵岩
朱方蔼（清代）

晓闻灵岩钟，遂入灵岩路。石磴转百盘，山花泫春露。

白云与空翠，苍茫色交互。须臾旭日升，禅关散轻雾。

井歇银床鸣，廊绝香屟步。何须问遗踪，繁华久非故。

凌空一纵目，好景悉奔赴。点点太湖帆，重重茂苑树。

金阊十万家，朝霭迷濛处。望欲尽句吴，更上琴台去。
相笑
邵雍（宋代）

白云耕叟说方知，遥指西南旧殿基。更有笑人君不见，道傍桥是墓前碑。
送郭功甫还青山
梅尧臣（宋代）

来何迟迟去何勇，羸马寒僮肩竦竦。
昨日弃为梅福官，扁舟早胜大夫种。
负经不厌关山遥，访我犹将岁月恐。
得言会意若秋鹰，反翅归飞轻饱氄。
明朝到家年始开，椒花寿酒期亲捧。
何当交臂须强行，莫作区区事丘垅。
赠艾校尉
陈杰（宋代）

相逢莫说乱离苦，江北江南皆战场。
何限忠肝膏草野，几多徒战化侯王。
方当羽檄驰千里，信有缨冠卫一乡。
事已论功殊未已，何如相贺返屠羊。
龙图阁学士赠银青光禄大夫滕元发挽辞二首
苏颂（宋代）

逸气雄词昔自将，文场独立见轩昂。
飞腾正近烟霄路，献纳尝依日月光。
去国丹心那易折，临州惠爱想难忘。
盖棺未毕经纶志，精爽犹应在帝乡。
雨夜北风紧甚作思雪二章叠尖叉韵 其一
曹家达（清代）

泛罢茶瓯雀舌纤，更阑欲雪气森严。连天倒拥丰年玉，突地堆成煮海盐。

时挟远风欺竹径，却疑寒月晕茅檐。孤吟忍冻还今夕，正恐诗成笔退尖。
题朱林修尘外楼图
杜濬（清代）

芳草无边似绿江，高楼临眺客愁降。
向东一面尤奇绝，尽放钟山入小窗。
残梦
陆游（宋代）

少时铁马蹴河冰，老去摧藏百不能。
风雨满山窗未晓，只将残梦伴残灯。
过祖堂
谢宗鍹（明代）

讲席临轩爽，苍山四面围。草香游鹿涧，云触定僧扉。

悟法无真幻，劳生有是非。逢幽良可住，心事尚多违。
如梦令
赵崇（宋代）

窗外燕娇莺妒。窗下梦魂无据。梦好却频惊，不到彩云深处。无绪。无绪。红重一帘花雨。
闻雁
吴巽（清代）

一字横排筝柱来，声声似拨楚弦哀。愿为羽翼偕飞去，纵遇高峰誓不回。
杂曲歌辞。壮士行
刘禹锡（唐代）

阴风振寒郊，猛虎正咆哮。徐行出烧地，连吼入黄茆。

壮士走马去，镫前弯玉弰。叱之使人立，一发如铍交。

悍睛忽星坠，飞血溅林梢。彪炳为我席，膻腥充我庖。

里中欣害除，贺酒纷号呶。明日长桥上，倾城看斩蛟。
次高裕公邑佐韵
成鹫（清代）

野老经年不到城，夜来渐觉梦魂清。非关贫病逢迎懒，却恐疏狂礼数生。

濠上自知鱼有乐，云边谁识鹤无情。吟君好句如相见，唯欠春风半日程。
以和靖处士疏影横斜水清浅暗香浮动月黄昏两句为韵赋诗十四首 其一
周巽（元代）

江上逢花处，山阴飞雪初。人怜孤树瘦，春寄一枝疏。

澹白流纤月，芳魂返太虚。遥思林下路，和靖苦吟馀。
送乔左藏自太常博士除知施州
刘攽（宋代）

志士变衣非变性，丈夫能勇亦能言。东郊不顾田二顷，爱子欢然弓两鞬。

黔水犀牛群解鸩，峡山猱子躁欺猿。蛮溪未足纡长策，会使天骄祭北门。
咏蝶
梁聪（明代）

轻逸春驹任晓吹，搜红访绿绕疏篱。锦城消息谁先觉，香国心情祇自知。

花事忙时飞诩诩，春光漏处舞迟迟。何如高向罗浮托，脱却繁华换异姿。
资江酬友
蒋大年（清代）

敢将风雨怨途泥，山色遥怜望里迷。放艇烟花同泛泛，怀人池草但萋萋。

怪从北地来鸿翮，肯为东风逐马蹄。楚泽由来悲滞客，浮云不散万峰西。
宫辞（五首）
明周藩王（明代）

夜来行乐雁池头，侍女分行秉烛游。
唱彻宪王新乐府，不知明月下樊楼。
闭户
徐大镛（清代）

闭户少人到，相依有影随。却愁惟醉好，多病与间宜。

边迥秋来早，山高月上迟。一声长笛起，吹动故园思。
奉和圣制烛龙斋祭
张九龄（唐代）

上帝临下，鉴亦有光。孰云阴骘，惟圣克彰。六月徂暑，

四郊愆阳。我后其勤，告于坛场。精意允溢，群灵鼓舞。

蔚兮朝云，沛然时雨。雨我原田，亦既有年。烛龙煌煌，

明宗报祀。于以助之，天人帝子。闻诗有训，国风兹始。
扬州
陈秀民（元代）

琼花观里花无比，明月楼头月有光。华省不时开饮宴，有司排日送官羊。

银床露冷侵歌扇，罗荐风轻袭舞裳。遮莫淮南供给重，逢人犹说好维扬。
斋中雨歇自述
施渐（明代）

高窗晦积雨，连晨娱篇帙。
耽慵情方宜，嗜寂意尤密。
风柔园条变，溜湿阶蔬茁。
宿阴渐已收，幽禽时唧唧。
隐几欲忘言，斜光透云日。
为干景瞻题唐高骈山亭夏日诗画十韵
张宁（明代）

碧山亭馆抱回塘，门巷阴阴夏日长。新竹过林梢碍柳，野藤缠树叶迷霜。

炉香细引蔷薇架，庭草阴连薜荔墙。画栋云閒天伏暑，疏帘风急雨生凉。

棋声落枕醒幽梦，楼影沉波近夕阳。临水独垂盘谷钓，采莲新办越溪航。

何人隔竹敲茶臼，有客携琴问草堂。望远欲穷千里目，吟馀空费九回肠。

功名自许今犹未，寒暑催人老又将。会整旧书归旧隐，故园松菊晚苍苍。
于飞乐（为海棠作）
李流谦（宋代）

薄日烘晴，轻烟笼晓，春风绣出林塘。笑溪桃、并坞杏，忒煞寻常。东君处，没他后、成甚风光。

翠深深、谁教入骨，夜来过雨淋浪。这些儿颜色，已恼乱人肠。如何更道，可惜处、只是无香。
连日灯花鹊噪漫成
于谦（明代）

夜看银台吐绛花，晓闻灵鹊噪檐牙。民安足遂中心愿，年壮何妨到处家。

得失纷纷随梦蝶，公私扰扰付鸣蛙。晚香好在东篱菊，相伴秋霜入鬓华。
閒居杂兴和丁选部四首 其二
黄衷（明代）

晨麾阁吏散公庭，缓步微吟与鹤听。儗托风云期道泰，耻将虫鹤试丹灵。

有功归赵仍完璧，何意誇秦类建瓶。今日膏肓维一息，神医谁为减狶苓。
八声甘州（春雪奇丽，未能赋也，因古岩韵志喜）
刘辰翁（宋代）

甚花间、儿女笑盈盈。人添雪狮成。任踏青无路，凌波有地，步步光尘。招得梅妃魂也，好似去年春。柳亦何曾絮，都是云英。

休道东皇诞漫退之语，到茶烟歇后，谁浊谁清。赖谢娘好语，端胜解围兵。看昨朝、天公雨粟，定大家、快活社翁平。春晴好，溶溶雨尽，听卖花声。
咏蝉
冯银（明代）

身高吸霄瀣，羽薄趁仙风。自奏清商曲，泠泠山水中。
书怀寄唐工部
寇准（宋代）

不才曾忝吾君选，紫殿科名志已酬。
孤立敢言逾素分，高吟深愧预清流。
西风独见江蓠暮，红叶还思苑树秋。
多谢明公知贱节，每贻清句缓牢愁。
移夹竹桃
邹浩（宋代）

将谓轻红间老青，元来一本自然成。叶如桃叶回环布，枝似竹枝罗列生。

兰助珍羞香不断，萱留喜意色方明。更移此本家园去，岁岁花时献寿觥。
满江红 其六
吴潜（宋代）

把手西园，有山色、波光相对。金马客，明朝飞棹，水肥帆驶。

问我年华旬并七，异乡时景春巴二。最堪怜、游子送行人，垂杨外。

聊小小，旌旗队。聊且且，笙歌载。正冥濛烟雨，许多情态。

南北枝头犹点缀，东西玉畔休辞避。待莼鲈、归思动西风，相携未。
当祀遇雨有感
夏良胜（明代）

山麓春云覆黄屋，雨丝脉脉送衰颜。忽来归鹤坐松滴，却换野猿啼莫殷。

几处陵原开别殿，长留弓剑在人间。妙香隐隐祠官祝，萧索微臣掩袖还。
谢答严用韵送绿萼梅
赵蕃（宋代）

潇湘艮玉质，浅黛拂修眉。倚竹无人问，碧云添一涯。
句
钱惟演（宋代）

鹤伴鸣琴公事晚，鸟惊调角戍城秋。
诗一首
张载（魏晋）

学易穷源未到时，便将虚寂眇心思。宛如童子攻词赋，用即无差问不知。
奉酬陈彦育用庭藻韵示三诗 其一
周紫芝（宋代）

欲遣新愁入酒杯，好怀知复为谁开。此生怜我星星久，何事令君得得来。
东陂
李新（宋代）

珠槃出海山峥嵘，荥阳城东春水生。
路沙陷车没马脚，行人避沙堤下行。
个中人利鱼芡美，轻舠细纲晨纵横。
烟云瀰茫水面阔，鸥鹭不管机心萌。
齿繁九州无无旷土，此地何得无人争。
我欲决水界畦垄，万顷毕种沲为明秔。
黄穰大笠趁春雨，日与老农来劝耕。
句 其七
陈克（宋代）

俯临铁瓮重城迥，远接金陵胜气来。
蒿
周吟轩（宋代）

野蔬山芋惯寒酸，羹绿齑黄顿顿餐。直到新年立春日，却无生菜上春盘。
吴兴赵文敏公番马轴子
全祖望（清代）

当年十国觐东都，王会曾惠天马图。竟听西楼酿封豕，驯教南马困雄狐。

角𧤗忽为新朝出，振鹭谁怜旧社芜。愁绝淮东老龚胜，挥豪儿背泪先枯。
宿云门寺赠张武子
项安世（宋代）

绝怜雪屋张居士，日日空墙挂食箪。
吟到古人辛苦处，囊中不得一钱看。
幼女词
毛铉（明代）

下床着新衣，初学小姑拜。
低头羞见人，双手结裙带。
苏幕遮
宋先生（宋代）

气随神，神随气。神气相随，透入泥丸里。长把金关牢锁闭。捉得金晶，暗地添欢喜。

下辛勤，须发志。十二时中，莫把工夫弃。阴尽阳全神出体。功行成时，名列神仙位。
颂古九十八首
释印肃（宋代）

头角完全不住行，沩山独步惊聋盲。
牧童未辨牛消息，至今落壍堕深坑。
祠二庙之明日未得顺风呈同行
孔武仲（宋代）

岳州西祠从古有，控带洞庭湖之口。
前对隐显明灭之湘山，下接渊沦汹涌之长川。
茫茫白沙连绝屿，淡淡古木蟠苍烟。
昭灵王，左安流，
右翠帐，朱幡拥前后。
锯牙虎视森两厢，气骨生狞欲奔走。
我来缆舟日已昏，袍靴跪听祠官言。
伏兴进退如法式，四顾诡谲惊心魂。
平明结束舟将解，叱吸仍闻北风大。
焚香奏酒殊无计，伏渚藏汀姑有待。
二王威神世所传，钤摄鬼怪宾灵仙。
好风相送势不难，舒卷造化须臾间。
波回草动似有意，举棹开帆即千里。
吟诗赏月岳阳楼，买鱼沽酒巴陵市。
寄同年陈行人因彼人来卖茶问及故云
曹义（明代）

昨来试问卖茶人，为说君家是远邻。欲折梅花寄相忆，一枝老尽故园春。
送程给事知越州
朱肱（宋代）

四官江左皆才选，去爱存怀率在民。
使者今持丹凤诏，使君新驾两朱轮。
旧时再访钟陵草，和气重舒泽国春。
解橐莫为迟久计，甘泉延阁待名臣。
赠朱云岩司谏
林文俊（明代）

琐闼仙郎冰玉姿，襟怀好似杜拾遗。孤忠时上皂囊疏，馀兴春吟白雪诗。

南国三年行报政，倾城饯送车马盛。几番飞梦绕亲闱，彩衣今喜逢家庆。

春酒高堂何限情，东风引棹上玉京。晓漏还随鹓鹭入，朝阳共听凤凰鸣。

圣皇纳谏同尧舜，山甫之职当补衮。君看千年青史上，惟有忠孝流声远。
上汪内相生日
黄公度（宋代）

天意恢炎历，星躔降昂精。
典刑存大雅，领袖属名卿。
出入三朝旧，青冥万里程。
磨铅周太史，视草汉承明。
词采今宗匠，艰危急老成。
邃旒方侧席，高纛尚专城。
卜築鄱阳外，悬弧晋水清。
先君桃李荫，比屋绔襦声。
昼永黄堂梦，春晴绿野耕。
日边稽召节，幕下及称觥。
盛业期伊吕，修龄倾老彭。
一麾难久借，四海欲休兵。
次韵都曹灯夕之作
强至（宋代）

夜色澄明宇宙宽，新正才半觉春悭。
行歌遡月疑尘外，醉眼随车忆梦间。
烛影更和人散乱，漏声不放马舒閒。
啼鸟看报严城晓，满引金船倒玉山。
簇水 玉蝶梅
李良年（清代）

谁剪冰房，层层叠就宣和粉。灞桥客醉，想蹀躞、低徊吟鬓。

消尽桥烟水逻，曲糁沙痕净。怕凤子、飞来难认。

纹箪醒。可还记、参横月落，人去后、空香径。家园最忆，是第一番风信。

桃李那时年少，只有琅玕并。池奁小、浸晚凉清影。
赠薜道士
王遂（宋代）

觌面逢幽侣，装怀解吏纷。
曾敲筠户月，屡宿柳塘云。
离索知余恨，来过谢子勤。
山中新雨足，几处未耕耘。
入道犹将母，人心信秉彝。
每能图乐事，谁与写时思。
欲觅徽君笔，难当幼妇辞。
只应忧世切，聊此觉良知。
周诗山寺满，骑马□中寻。
淡泊人无识，吟嗟子独深。
动中观造化，静处养灵襟。
且学渠根本，篇章莫费吟。
赋得粤南四景寿汤学宪 其一 罗浮霁色
李孙宸（明代）

岭外仙山海外来，人间那得此蓬莱。烟霞鸾鹤三峰度，窟宅仙灵上界开。

瀛岛回涵中夜日，斗坛高建半天台。何须王气占南海，已见文星切上台。
过吕城闸六首 其三
杨万里（宋代）

昨宵听尽棹讴声，愁里无眠达五更。今夕雨寒泥又滑，作何计会速天明。
劳农淨居赠皎启二僧
陈造（宋代）

劳农今喜复南辕，夹道扶携亦笑諠。
县尹庶几无疾病，山人迎送耐频烦。
芼葱汤饼聊堪饱，出瓮春醪半带浑。
惟有为民真实意，异时陈迹付公言。
不归
杜甫（唐代）

河间尚征伐，汝骨在空城。
从弟人皆有，终身恨不平。
数金怜俊迈，总角爱聪明。
面上三年土，春风草又生。
与司马治书同闻邻妇夜织诗
王僧孺（南北朝）

洞房风已激，长廊月复清。蔼蔼夜庭广，飘飘晓帐轻。

杂闻百虫思，偏伤一鸟声。鸟声长不息，妾心复何极。

犹恐君无衣，夜夜当窗织。
西湖竹枝词
曹妙清（元代）

美人绝似董娇娆，家住南山第一桥。不肯随人过湖去，月明夜夜自吹箫。
泊盂城驿简仲辋庄
金銮（明代）

盂城驿口射阳西，水国风烟似五溪。
万井落花春后发，几家垂五雨中齐。
时临野店炊晨黍，渐入荒村报午鸡。
见说辋川多胜事，经过原许一相携。
阶下梧桐忽然半枯感而有作
钱淑生（清代）

百尺高何用，枯枝不识春。汝为半死树，我亦未亡人。

无复阶前荫，惟堪爨下薪。《南华》齐物我，相对独伤神。
送曾子固苏轼
梅尧臣（宋代）

屈宋出于楚，王马出于蜀。荀杨亦二国，自接大儒躅。

各去百数年，高下非近局。钩陈豹尾科，登俊何炳缛。

楚蜀得曾苏，超然皆绝足。父子兄弟间，光辉自联属。

古何相辽阔，今何相迩续。朝廷有巨公，讲索无遗录。

正如唐虞时，元凯同启沃。何言五百载，此论不可告。

二君从兹归，名价同惊俗。
过象耳山二首
薛能（唐代）

一色青松几万栽，异香薰路带花开。

山门欲别心潜愿，更到蜀花还到来。

到处逢山便欲登，自疑身作住来僧。

徒行至此三千里，不是有缘应不能。
怀赵清逸
文天祥（宋代）

崖海真何地，驱来坐战场。
家人半分合，国事决存亡。
一死不足道，百忧何可当。
故人髯似戟，起舞为君伤。
过李白坟
胡宿（宋代）

平昔驰名蜀道难，旅魂流落古苔斑。土中宝树埋何在，泽畔灵魂些不还。

醉后烟霞仍物外，吟馀风月尚人间。一哀吊罢颓阳暮，江北江南尽是山。
题瓜州新河饯族叔舍人贲
李白（唐代）

齐公凿新河，万古流不绝。
丰功利生人，天地同朽灭。
两桥对双阁，芳树有行列。
爱此如甘棠，谁云敢攀折。
吴关倚此固，天险自兹设。
海水落斗门，湖平见沙汭。
我行送季父，弭棹徒流悦。
杨花满江来，疑是龙山雪。
惜此林下兴，怆为山阳别。
瞻望清路尘，归来空寂灭。
倾杯乐（仙吕席上赏雪）
曾觌（宋代）

锦帐寒添，画檐雀噪，冻云布野。望空际、瑶峰微吐，琼花初绽，江望如画。裁冰剪水装鸳瓦。杳旗亭路，依稀管弦台榭。倚小楼佳兴，一行珠帘不下。

随缕板、歌声闲暇。傍翠袖云鬟、怜艳冶。似佯醉、不耐娇羞，浓欢旋学风雅。向暝色、双鸾舞罢。红兽暖、春生金斝。但殢饮，香雾卷、壶天不夜。
采桑子·西楼月下当时见
晏几道（宋代）

西楼月下当时见，泪粉偷匀。歌罢还颦。恨隔炉烟看未真。
别来楼外垂杨缕，几换青春。倦客红尘。长记楼中粉泪人。
盆中小松
陈书（清代）

数尺来何所，风霜郁断枝。虽非老丘壑，且喜傍书帷。

偃蹇逃斤斧，青葱耐岁时。天公如有意，留雪伴寒姿。
赠笔工冯应科
方回（元代）

世言善书不择笔，此物岂可不精择。
空弓难责养由射，快剑始堪孟贲击。
多钱而贾长袖舞，工良器利贵相得。
文房四宝拟四贤，最不易致管城伯。
乍可微钝勿太尖，又恐过肥宁少瘠。
一兔仅足成一枚，奈何攟束动{在角右戢}{在角右戢}。
氄毛乱毳纷交加，醉人蓬首发不栉。
落腕当如画铁椎，顾乃蒌弱欠筋力。
山谷道人昔有取，诸葛鸡距异枣核。
长句哦赠林为之，余子徐偃似无骨。
上党华陵君家孙，苦心隐艺造玄极。
买非其人拂袖行，但取赏音不论直。
二毫三副及散卓，随意真行作波磔。
燕丹匕首付荆卿，血不濡缕笑空擿。
紫鸜鹆眼刷丝文，谁无端石与歙石。
奚李法传外诸孙，我亦尚有潘衡墨。
捣冰槌玉乌丝栏，百轴千筒动充斥。
惟有毛锥真强项，不受折简屡太息。
善书今谁第一人，冯应科笔今第一。
双竹
司马光（宋代）

双干标枯腹，青青凡几霜。
龙腾双角直，鲸喷两须长。
讵欲寻支遁，安能问辟疆。
屡来非别意，未与此君忘。
寄家让谷古北口
周大枢（清代）

怅望长城万里强，地形人意两苍茫。新诗悲壮横孤角，古垒峥嵘吊夕阳。

散牧千蹄边草白，射雕几片阵云黄。书生弱翰功名晚，不及军中有蹶张。
饶州张宏中挽词二首 其二
陈渊（宋代）

画栋雕甍照水村，簪裳多在脊令原。百年得计南山豆，万事忘怀北海尊。

自昔功名何世乏，迨今文字几人存。遗书傥有毫芒在，为语韩公请备论。
上巳霞庄阻雨不果来和诗寄示叠韵答之
钟大源（清代）

不管重三节候来，雨师刻意阻流杯。湿云昨日又今日，孤棹欲开仍未开。

卅里空濛遮望眼，一春黯澹负诗才。若偿旧约须新霁，定要朱樱绿笋催。
和张大著颠字韵二首
魏了翁（宋代）

步弱扛丰分疾颠，不将臭腐易芳鲜。
眼前富贵蚁奔垤，膜外功芳鸥避船。
忠愤无因尘乙夜，隐忧深觉负丁年。
一窗风雨看书卷，三度京梅雪可怜。
夜坐
徐瑞（宋代）

丈室四壁静，孤灯永夜明。蒲团清坐稳，檐铁两三声。
昌山
李渤（唐代）

嶙峋峭壁武溪东，耸起昌文叠秀峰。空谷流声浑管籥，断云出秀倚崆峒。

依稀玉韫含辉晓，烂熳花飞点翠融。自是山灵开淑气，遥看拱璧郁青葱。
偈颂一百零四首 其六十八
释绍昙（宋代）

趁晴盖却屋，捉空种了麦。安身立命既无忧，只须体究庭前柏。

坚守岁寒，青无变色。唤作西来直指宗，瞎。
即事
陆游（宋代）

陶令常耽酒，庞翁不出家。
安贫炊麦饭，省事嚼茶芽。
池满浮雏鸭，庭荒噪渴蛙。
诗成赏音绝，自向小儿夸。
和李正甫
沈辽（宋代）

山川旱气赤如虹，大海半涸惊鱼龙。行人渴死道不通，时见飞鸢坠长空。

日轮轧轧未背昃，独坐高堂酌琼液。下视万屋生白烟，不复平日瞻青山。

闭目欲想瑶池濒，欲往万里增黄尘。长忆仙人李太白，若乘鲸鱼应腐鳞。

晚餐一盘荐黑黍，出铛已败色如土。忽得诸篇排硬言，伏读未终汗如雨。
雁来红
释居简（宋代）

夜夜灯花巧胜裁，家书准拟傍秋开。雁来红叶都红了，目断西风雁不来。
晚次苦竹馆，却忆干越旧游
刘长卿（唐代）

匹马风尘色，千峰旦暮时。遥看落日尽，独向远山迟。

故驿花临道，荒村竹映篱。谁怜却回首，步步恋南枝。
高阳台　顾羽素女史绿梅影楼填词图羽素为无锡顾蕳塘孝廉之妹
张祥河（清代）

拂水安弦，邀云卷幔，吹来玉笛无声。攀摘高寒，妆楼一带香横。

春风词笔垂垂古，有簪花、格自天成。夜蟾明，不信仙居，不傍瑶京。

频呵冷蕊愁何许，但清攸韵写，瘦共诗评。倚遍筠枝，回阑直恁心盟。

臣才不及应渐左，算闺中、赋茗还能。记曾经，飞雪江南，梦绕山青。
依韵和呈刘贡父舍人三首 其一
陆佃（宋代）

鹓鹭朝来又集西，联镳初卸锦障泥。夺袍况有诗先捷，倒玉何妨酒屡携。

诏下竞看花作判，赋成曾借柳为题。衣冠异日传图画，惟有三家盛事齐。
兰陵王 其一 春恨
张元干（宋代）

卷朱箔。朝雨轻阴乍阁。阑干外，烟柳弄晴，芳草侵阶映红药。

东风妒花恶。吹落。梢头嫩萼。屏山掩，沈水倦熏，中酒心情怕杯勺。

寻思旧京洛。正年少疏狂，歌笑迷著。障泥油壁催梳掠。

曾驰道同载，上林携手，灯夜初过早共约。又争信漂泊。

寂寞。念行乐。甚粉淡衣襟，音断弦索。琼枝璧月春如昨。

怅别后华表，那回双鹤。相思除是，向醉里、暂忘却。
华亭百咏·凤皇山
许尚（宋代）

览德来何代，慵归丹穴藏。
甘心化为石，万岁瑞吾皇。
剑器词三首 其三
姚合（唐代）

破虏行千里，三军意气粗。展旗遮日黑，驱马饮河枯。

邻境求兵略，皇恩索阵图。元和太平乐，自古恐应无。
游善权洞二首
陈襄（宋代）

水洞深无百尺泉，白龙奋蛰已多年。
谁知此物能云雨，常济山南万顷田。
过采石题谪仙楼时门人刘宪石为太平守出饯于此因步青莲韵 其一
黄锦（明代）

谪仙楼上谪仙游，仙去楼空江自流。千古文章波底月，一时峻节水中丘。

乘风几度回天姥，歌凤如将历九洲。总为才高难入俗，思君不见使人愁。
半月泉苏轼、曹辅、刘季孙、鲍朝懋、郑嘉会
苏轼（宋代）

请得一日假，来游半月泉。
何人施大手，擘破水中天。
玉女潭佳境八首 其七 回阳洞
庞嵩（明代）

六管嘘芦灰，万壑动春意。旋整舞雩衫，疑醉兰亭觯。

鲁戈如可挥，羲驭当还辔。独立留仙桥，青鸟忽来异。

吾欲鞭石羊，一障狂澜驶。
丛台歌
贺铸（宋代）

累土三百尺，流火二千年。
人生物数不相待，摧颓故址秋风前。
武灵旧垅今安在，秃树无阴困樵采。
玉箫金镜未销沈，几见耕夫到城卖。
君不见丛台全盛时，绮罗成市游春晖。
一从琱辇闭荒草，萧散行云无复归。
韶魂想像风流在，晴华露蔓犹依稀。
盘纡棘迳撩人衣，禾黍晚成貊貉肥。
层檐碧瓦碎平地，梦作鸳鸯相伴飞。
登临吊古将语谁，城郭人民今是非。
指君看取故时物，南有清流西翠微。
彷徨华表不忍去，岂独辽东丁令威。
和文潜嘲无咎夜起明灯诵予诗
邓忠臣（宋代）

参横月转与天高，归士飞心忆大刀。
故作楚吟排滞思，吟成风叶更萧骚。
漫兴
杨廷理（清代）

看云玩雪六年闲，人笑粗疏自笑顽。钓艇不来伊丽水，芒鞋谁上格登山。

一庭枯柳留空影，尺幅虚花伴醉颜。车马追陪边塞久，此心未信出天悭。
久雨
郑刚中（宋代）

漂泊初时尚念乡，如今意定已都忘。
小窗积雨韦编润，慢火薰都药裹香。
正要门前蛛结网，何妨篱上蚁成行。
山前春雨非常好，出钵应须饱十方。
忆四明上元
晁说之（宋代）

翡翠随潮月，琉璃共佛灯。
沈香问远远，珠树间层层。
二月九日偶成
陈著（宋代）

老境何须更问年，得须臾活便翛然。
平生交际无金谷，穷健中閒自葛天。
终日闭门知拙味，有时放杖信嬉缘。
儿孙子曰一声处，已觉诗书世的传。
建业华藏院此君亭
刘攽（宋代）

何可幽栖无此君，层轩高下绝嚣尘。金声玉色三千士，雪戟蛇嚣丈六身。

定有霜飙惊长夏，兼疑寒谷近比邻。阿戎风味真难得，好事由来我辈人。
秋末圭窦斋前菊盛开赋得绝句时秬出未归
张耒（宋代）

幽斋谁与破穷愁，蜀锦当轩烂不收。
白帝属车千万乘，玉轮金毂照清秋。
井上枸杞架
孟郊（唐代）

深锁银泉甃，高叶架云空。不与凡木并，自将仙盖同。

影疏千点月，声细万条风。迸子邻沟外，飘香客位中。

花杯承此饮，椿岁小无穷。
和韵过彭泽怀靖节先生
管讷（明代）

官船晚泊浔阳郭，把酒长怀靖节贤。腰折竟辞彭泽米，眉攒宁种远公莲。

归来松菊开三径，老去柴桑受一廛。晋代衣冠谁避世，刘家社稷自书年。

虽云富贵非吾愿，已有清高独尔传。千载令人吊遗迹，好山青立县门前。
宿无相寺
李白（唐代）

头陀悬万仞，远眺望华峰。
聊借金沙水，洗开九芙蓉。
烟岚随遍览，踏屐走双龙。
明日登高去，山僧孰与从？
禅床今暂歇，枕月卧青松。
更尽闻呼鸟，恍来报晓钟。
禁署早春晴望
刘得仁（唐代）

御林闻有早莺声，玉槛春香九陌晴。寒著霁云归紫阁，

暖浮佳气动芳城。宫池日到冰初解，辇路风吹草欲生。

鸳侣此时皆赋咏，商山雪在思尤清。
冬夜有怀柯田山人四首 其四
张元干（宋代）

雅欲赋招隐，何堪吊战场。独看星错落，久立夜苍茫。

羽檄来东越，风烟隔下塘。安闲随处有，冠盖莫相望。
题师颖和尚院
贯休（唐代）

师院清无敌，师心智不知。腊高清眼细，闲甚白云卑。

煮茗然枫枿，泥墙札祖碑。爱师终不及，谩住许多时。
董侍郎生日三首
魏了翁（宋代）

上到青天更上头，好风满地水连畴。
云开玉斧河边戍，月照金牛峡外秋。
举目河山无尽藏，关心筹略最高楼。
辛夷花下乌塘曲，未许夫公忆旧游。
贺弁山和尚自双林赴金山
释绍昙（宋代）

双梼定起月三更，倒跨金鳌戏八纮。袖里门槌恶剌剌，德云不敢占先行。
辊绣毬 纪游
陈维崧（清代）

淡荡刺梅园，被紫蝶、成团勾去。杂花眠砌，雏莺梳院，赤栏银井，想经昨夜，一场新雨。

门外天寒如许。小楼上、有人知否。断无消息，可胜惆怅，两层门内，惟闻弦响，枨枨不住。
登德州梁家庄驿楼
吴与弼（明代）

一赏薰风瞰水楼，楼头清兴暂相留。明朝知隔几程驿，绿树人家记德州。
登清风楼呈通判宋子飞
王十朋（宋代）

苕霅水会处，楼高风快哉。洲中白蘋动，天半故人来。

穆入周臣颂，雄胜楚客台。飘飘玉川子，乘兴上蓬莱。
题双桂亭
洪刍（宋代）

燕贺翚飞称虎符，银钩虿尾映金铺。讼亭留得棠阴在，月窟遥怜桂影孤。

故郡每悬高士榻，新居兼爱丈人乌。雕磨才思无佳语，可许江山借助无。
宫词
张蠙（唐代）

日透珠帘见冕旒，六宫争逐百花球。

回看不觉君王去，已听笙歌在远楼。
嫩苔
姚燮（清代）

闭门不放屐，静与养天机。帘隔深逾媚，花黏定不飞。

浅痕留过鸟，古采动斜晖。墙角拾钗女，自怜新濯衣。
薤露歌
魏裔介（清代）

波流汤汤，逝不竭兮。出日入月，景不灭兮。人命无常，递相阅兮。
小庭花 罂粟 一名丽春
高濂（明代）

一种根枝几色开。轻盈疑似蝶飞来。却从芍药竞翻阶。

纤纤嫩白随风软，袅袅鲜红傍日歪。雨余隋苑锦初裁。
送赵生
陈植（宋代）

玄霤峰如画，别来劳梦思。江乡为客久，岁晚到家迟。

夜暖梅花发，冬深草亦衰。红尘染衣袂，莫使白云知。
咏竹屏
刘麟（明代）

老圃无穿凿，多君自作屏。初萌儿女象，解箨弟兄情。

风戛鸣珰近，烟栖翠幄横。老人逢细字，为尔早篝灯。
国清寺
史蕴（宋代）

十里松关路，门开对洞天。
山神曾献地，海众此安禅。
钟磬开岩谷，楼台跨石泉。
高峰智者塔，长与赤城连。
苏老亭
吴栻（宋代）

苏老行诸郡，多为洒落游。静心山共止，动意水俱流。

赴社呼陶令，翻经约谢侯。高风谁复记，明月上西楼。
过青阳齐丘旧隐 其一
周南（宋代）

旧学纵横术已精，不妨高卧且辞荣。可怜三别秦淮路，不得终南处士名。
落花
于谦（明代）

半随流水半随尘，断送韶光恼杀人。蜂蝶有情悲寂寞，园林无杀觅精神。

眼前红雨飘零尽，阶下苍苔点缀新。分付家童莫轻扫，醉眠还胜锦为茵。
赠张次律司理三首 其一
赵蕃（宋代）

长沙有贤掾，京兆出名门。笔力追前辈，阴功及后昆。

龙门首加荐，枢府旧弥敦。看即飞腾去，宁当寻尺论。
赠写御容李长史
李远（唐代）

玉座尘消砚水清，龙髯不动彩毫轻。初分隆准山河秀，

乍点重毫日月明。宫女卷帘皆暗认，侍臣开殿尽遥惊。

三朝供奉无人敌，始觉僧繇浪得名。
太平驿废投宿野店授餐俱绝时岁云暮矣
李孙宸（明代）

驿馆荒凉云黯然，投栖聊傍野炊烟。入门不道分桐使，贳酒还炊挂杖钱。

坐听征鸿寒欲尽，户临流水夜难眠。南行未计邮亭路，三楚风尘阅岁年。
郊庙歌辞。梁太庙乐舞辞。送神
佚名（唐代）

其降无从，其往无踪。黍稷非馨，有感必通。

赫奕令德，仿佛睟容。再拜慌忽，遐想昊穹。
十砺
郑思肖（宋代）

屏气处逆阱，衡虑画奇谋。指日誓血语，高空开青愁。

决志揭大法，一洗天地羞。永使臣子辈，耻列伪逆俦。

美俗薰古德，至治昭皇猷。一统万万世，海宇咸蒙休。
饯罗史君二首 其二
徐鹿卿（宋代）

西邻有女出深闺，十二楼中奉盥匜。大德爱怜知有造，小心庄盥但无欺。

请为公祝千年寿，耻学人填半额眉。旧著衣裳今好在，芳心暗逐锦帆移。
宿金钩
彭汝砺（宋代）

绝域三千里，穷村五七家。云深无去雁，日暮有栖鸦。

雾拥云垂野，霜连月在沙。夜长无复寐，寂寞听寒笳。
次韵酬张郎中赋水蕉四首 其四
张镃（宋代）

往年植处倚苍岏，曾蔽秋苔两席宽。别后不因贪水宿，儿孙那得许萧寒。
偈二十首
释鼎需（宋代）

独枕孤峰忘岁月，梧桐叶落始知秋。
若知扑落非他物，始解纵横得自由。
万仞悬崖丝系腰，百尺竿头独打翘。
大洋海里骤骅骝，须弥顶上驾扁舟。
好个通天作略，自然脱体风流。
今朝有酒今朝醉，明日愁来明日愁。
谢曾台州送梅 其二
吕本中（宋代）

瓮间吏部久不见，江东步兵那得知。故人怜我太寂寞，一枝梅送两篇诗。
连日雨意未止
张侃（宋代）

前日雨声无一滴，官河不堪行小舟。只因连夜云送雨，轩窗处处留清幽。

人心不同分好恶，阴晴无准言妄吐。杜陵曾赋贫交行，岂是今人不如古。

古人今人莫预愁，皇天念民耕西畴。翻手覆手言俄顷，功过只须付毛颖。
赠龙游术士胡杲
楼钥（宋代）

方笑刘郎问大钧，从来祸福本无门。
世閒生老病死苦，时至即行何足论。
送钱大受帅广东 其二
许及之（宋代）

淮甸为寮日，私钱奉令时。同拚愞弱罢，争忍碎烦为。

报国存忠赤，逢人惜鬓丝。相从又相别，勋业迫男儿。
闻画眉鸟声戏作
岳珂（宋代）

木杪幽禽巧语新，何时曾记得名因。
样传京兆成双妩，人指渔阳开小颦。
尽称如簧啼白昼，未须对镜学青春。
山中有叟嗒无语，短褐庞眉更笑人。
陪诸君北园乐饮
司马光（宋代）

浩歌纵饮任天机，莫使欢如与性违。
玉枕醉人从独卧，金羁倦客听先归。
须知会府闲时少，况复边城乐事希。
花卉正浓风日好，今年已不负春晖。
偈倾一百三十三首
释法薰（宋代）

息虑迷源，明机自昧。
祖师知有处，诸人不知。
诸人知有处，祖师不会。
知不知，会不会，
国有宪章，三千条罪。
送祖心还岭南
顾梦游（明代）

一春风雨愁中去，春去还添送别愁。
心事两年同下泪，莺声旧日独凭楼。
舟车已断寻前路，城郭重归失旧游。
只恐经台也荒草，吾庐何不且淹留。
句
和凝（五代）

先生自舞琴。（《三乐达节》）

波上人如潘玉儿，掌中花似）飞燕。（《采莲曲》，

以上并见《乐书》）
游仙词四章寿杨母次刘五清韵 其三
边贡（明代）

冉冉霓旌覆羽仙，双双玄鹤舞芳筵。眼看庭树真琼树，不数蓝田是玉田。
宫词 其五十一
赵佶（宋代）

清晓传邮凤报声，紫宸称贺集簪缨。乾崇来上新祥瑞，几夜黄河彻底清。
除夜二首
陈与义（宋代）

城中爆竹已残更，朔吹翻江意未平。
多事鬓毛随节换，尽情灯未向人明。

比量旧岁聊堪喜，流转殊方又可惊。
明日岳阳楼上去，岛烟湖雾看春生。
补易水歌效郭青山
艾性夫（元代）

朝随寒云度阴山，暮指落月槌函关。
函关牡钥泥为丸，阴山侠客铁作肝。
秦如虎狼生羽翰，飞食六国俱创残。
生角雨粟怜吾丹，舍生取义我则安。
古剑错落黄金鐶，剑光苦短不足看。
雕弓矢矫乌犀盘，弓弦易折不足弯。
右攜地图墨漫漫，左提髑髅血斑斑。
祖龙见此生欢颜，便可快意须臾间。
我以至易图至难，听我抵掌歌酒阑。
歌曰风萧萧兮易水寒，壮士一去兮不复还。
又进而歌曰壮士一去兮不复还，不意咸阳殿上有柱尚可环。
无且药囊利镆干，我志不遂节则完。
次韵张畹
苏轼（宋代）

新落霜余两岸隆，尘埃举袂识西风。
临淮自古多名士，樽酒相西乐寓公。
半日偷闲歌啸，百年暗尽往来中。
知君不向穷愁老，尚有清诗气吐虹。
书感
陆游（宋代）

丈夫本愿脱世鞿，丹成昼日凌空飞，缨冠佩玉朝紫微，白银宫阙瞻巍巍。
不然万里将天威，提兵直解边城围，苜蓿满川胡马肥，掩取不遣一骑归。
苦心文章亦未非，与此二事同一机。
寥寥千载见亦稀，庄屈已死吾畴依？哀哉穷子百家衣，岂识万斛倾珠玑。
欲洗薄蚀还光辉，熟睨无力空歔欷。